Tatoeba sentences — language code: tgl
Ika-29 ng Mayo ng 2019 ngayon. Tagamalayò akó sa tingín nang marami. Kung bagá nanggaling akó sa Pilipinas o Hapón man ay depende sa tao. Miski na ngâ, sa mga Kanadyano, parang hindî akó imigrante. Parang nagíng tagarito akó sa Kalikasan ng Kánada. Nagíng parang Ameríndiyo akó. O sa taglamíg, nagíng Éskimo (o Inuít) akó. He he! Bakâ ang dahilán kung bakit ibá akó kaysa sa ibáng Kanadyano ay sa mga relihiyón ko. Mas para akóng Budista o Animista. Espiritwál namán akó. Hindî talagá akóng relihiyoso. Sa Kánada, sa elementaryong eskuwelahán, nabasa ko ang mga libró ni Tove Jansson tungkól sa mga Moomintroll. Ang tema ay parang Suwekong Pinlandés na Animismo.
Ika-29 ng Mayo ng 2019 ngayon. Sa mga pinag-aaralan kong mga wikà, natututo akó ng ibá-ibáng pilosopiya ng buhay. Noóng batà akó, Tagalog ang talagáng wikà ko. Sa eskuwelahán, pinag-aralan ko ang dayuhang wikang Inglés. Sa pagdatíng ko sa Kánada, tinuruan akó ng Pransés. Sa unibersidád, Hapón at Kastilà namán ang mga wikà ko. Gustó ko ring pag-aralan sana ang Koreano. Hindî namán, sa tingín ko, ngâ talagáng missed opportunity ang Koreano sa akin, dahil sarili kong pinag-aralan ang pagbigkás ng alpabeto nitó. In retrospect, sana'y nag-eskuwelahán akó ng Koreano. Ang wikang Esperanto namán ay nagíng parang ibáng relihiyón ko. Alám nang maraming ang buhay ay kalimitang trabaho lamang nang trabaho hanggáng sa kamatayan. Sa wakás ng buhay, pasaán kayâ ang espíritu? Ang tatay ko ay naniwalang sa kamatayan, lilipat ang "isip" ng tao sa bagong pinanganák sa ibáng planetang malayò. At doón siyá lalakí... Tatay, nasaáng planeta na kayó? Nabasa ko sa iláng libró tungkól sa mga astral projection: The Hermit ni Lobsang Rampa, Cluster ni Piers Anthony, at Star Maker ni Olaf Stapledon. Nakakatuwà namán. Bakâ ngâ hindî lamang parang mákina o bumbilya ang tao...
Ika-14 ng Agosto ng 2016 ngayon. Sabi ni Ruby ng Saksi ni Jehova, 1% lamang ng utak ang ginagamit ng tao. Sa Millennium, puwedeng gamitin ang 99%. Sabi nila, walang-hanggan ang buhay ng tao kahit na labis ng mga taon ng Millennium. Gusto nilang maghintay ng mga makadiskubre sa panahon noon. Ayaw ni Ruby ngayon isipin kung may mga buhay na humanoid na hindi human. Nabangggit ko sa kanila ang proyektong SETI na naghahanap ng mga radyong signal ng mga alien. Wala pa silang nadetekto, ngunit hindi iyon ang katapusan. Baka may mga alien na hindi gumagamit ng radyo, o baka sila ay talagang masyadong-masyadong malayo.
Ika-21 ng Hunyo ng 2017 ngayon. Naniniwala ang mga Hapon sa mga anito, diwata, o espiritu na ang tawag nila ay kami. Ang tawag nila sa Panginoon ay kami-sama. Ang kami ay mga diyos-diyos din. Ang kami ay umiiral sa mga tao, hayop, bato, halaman, ilog, bundok, langit, at iba pa. Kung minsan ang tawag sa mga espiritu ay yōkai, ayakashi, o mononoke.